На основу члана 28. тачка 10) и члана 29. став 3. Закона о туризму („Службени гласник РС”, број 17/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА УРЕДБЕ О УСЛОВИМА И НАЧИНУ ДОДЕЛЕ И КОРИШЋЕЊА СРЕДСТАВА ЗА ПОДСТИЦАЊЕ УНАПРЕЂЕЊА ТУРИСТИЧКОГ ПРОМЕТА ДОМАЋИХ ТУРИСТА НА ТЕРИТОРИЈИ РЕПУБЛИКЕ СРБИЈЕ

Члан 1.

У Уредби о условима и начину доделе и коришћења средстава за подстицање унапређења туристичког промета домаћих туриста на територији Републике Србије („Службени гласник РС”, број 125/21), члан 3. мења се и гласи:

„Члан 3.

Услуге смештаја из члана 2. ове уредбе пружа привредно друштво, друго правно лице, предузетник, физичко лице, као и здравствене установе које организују боравак и пружају услуге превенције, лечења и рехабилитације, а пружају услуге смештаја и исхране трећим лицима у складу са прописима којима се уређује област угоститељства, као и физичка лица која пружају угоститељске услуге у категорисаним објектима домаће радиности и сеоског туристичког домаћинства, а у којима се угоститељска делатност обавља у складу са прописима којима се уређује област угоститељства (у даљем тексту: Угоститељ).

По завршетку коришћења услуга смештаја, Угоститељ јe у обавези да кориснику ваучера изда фискални рачун за пружене услуге.

Фискални рачун из става 2. овог члана мора да садржи све елементе прописане  законом којим се уређује фискализација, као и износ боравишне таксе, ослобађања од њеног плаћања или умањења, у складу са прописима којима се уређује област угоститељства.

Изузетно од ст. 2. и 3. овог чланa, физичко лице којe угоститељске услуге пружа непосредно, по завршетку коришћења услуге смештаја у обавези је да кориснику изда посебан рачун.

Посебан рачун из става 4. овог члана физичко лице својеручно потписује и исти садржи све прописане елементе из члана 34. став 2. Закона о угоститељству („Службени гласник РСˮ, број 17/19).

У случају да физичко лице, као Угоститељ, угоститељске услуге пружа преко посредника (привредно друштво, друго правно лице или предузетник) посредник је у обавези да по завршетку коришћења услуге смештаја кориснику изда фискални рачун, који мора да садржи све елементе прописане Законом о фискализацији.

Посебан рачун из става 4. овог члана и фискални рачун из става 6. овог члана не садржи податке о боравишној такси.”.

Члан 2.

У члану 11. став 12. тачка 3) мења се и гласи:

„3) фискални исечак, односно фискални рачун за пружене услуге;”.

#### Члан 3.

Ова уредба ступа на снагу наредног дана од дана објављивања у „Службеном гласнику Републике Србије”, а примењује се од 1. маја 2022. године.

05 Број: 110-3448/2022-1

У Београду, 28. априла 2022. године

В Л А Д А

ПРЕДСЕДНИК

Ана Брнабић, с.р.